|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Keichū** (xaponés: 契沖), nado o 25 de febreiro do 1640 e finado o 3 de abril do 1701, foi un monxe budista xaponés e erudito da escola *kokugaku* de mediados do período Edo. O máis importante pensador da *kokugaku*, Motoori Norinaga, consideraba a Keichū o fundador desta tradición intelectual.

Traxectoria
-----------

Keichū naceu en Amagasaki, o terceiro dos oito fillos da familia Shimokawa. O seu avó foi un servo de Katō Kiyomasa, mais o pai foi un *rōnin* do feudo de Amagasaki. A pesar da decadencia familiar, a súa nai ofreceulle unha educación rigorosa. Aos once anos, Keichū abandonou a casa familiar para ingresar na seita Shingon, estudando en Myōhōji, Imasato e Osaca. Tras rematar a súa formación, obtivo un posto de *ajari* ou mestre no templo do monte Kōya, e logo foi sacerdote superior no Mandara-in de Ikutama, Osaca. Durante este período, fíxose amigo do poeta e estudoso Shimonokōbe Chōryū (1627-1686).

Con todo, Keichū estaba descontento coas súas obrigas monacais e, tras unha viaxe pola rexión de Kinki, regresou ao monte Kōya. Despois, serviu como sacerdote superior no templo Myōhōji. Keichū pasou os seus últimos anos en Enju'an, na provincia de Settsu.

Obra
----

Moi influenciado polo pensamento de Kūkai, tamén estudou os clásicos xaponeses baixo a tutela de Fushiya Shigetaka, un patrón das artes da provincia de Izumi. A súa prolífica obra estableceu un novo estándar para o estudo dos clásicos, fundamentado en traballos anteriores sobre a materia.

Cando o *daimyō* de Mito, Tokugawa Mitsukuni, decidiu patrocinar unha nova edición do *Man'yōshū*, encargou o traballo a Shimonokōbe Chōryū, discípulo do grande poeta e erudito Kinoshita Chōshōshi (1569-1649). Porén, tras falecer por unha enfermidade, a obriga recaeu sobre o seu amigo Keichū, que fora recomendado polo propio Shimonokōbe Chōryū.

O resultado foi o *Man'yō Daishōki* 万葉集大匠記 ("Gran rexistro do *Man'yōshū*", 1687-1690), unha obra moi influente entre os autores da *kokugaku*. En particular, destacou por aplicar os métodos da filoloxía chinesa, combinados cun ríxido empirismo. Tamén empregou esta metodoloxía hermenéutica para elaborar unha crítica filolóxica do budismo, ensalzando o *shintō* como a relixión indíxena do Xapón.

De xeito similar, o seu *Waji shōranshō* 和字正濫鈔 ("Tratado sobre o modo apropiado de escribir as palabras xaponesas", 1695) puxo en dúbida as convencións ortográficas tradicionais, establecidas por Fujiwara no Teika. Ademais, ofreceu unha nova interpretación sobre o uso dos *kana* nos textos antigos.

Tamén escribiu o *Kōganshō* 厚顔抄 (1691), o *Kokin yozaishō* 古今余材抄 ("Restos materiais das épocas antiga e moderna"), o *Seigo okudan* 勢語臆断 ("Conxeturas sobre os *Contos de Ise*), o *Genchū shūi* 源註拾遺 ("Notas complementarias sobre a orixe") e o *Hyakunin isshu kaikanshō* 百人一首改観抄 ("Unha nova mirada sobre o *Hyakunin isshu*").

Notas
-----

1. 1 2 3 4 5 6  "契沖". *norinagakinenkan.com*. Consultado o 2024-01-19.
2. 1 2 3  Fujiwara, Gideon; Nosco, Peter (2021). Zalta, Edward N. ed. *The Kokugaku (Native Japan Studies) School* (Fall 2021 ed.). Metaphysics Research Lab, Stanford University.
3. 1 2 3 4 5 6 7 8 9 10  Murphy, Regan E. (2009). "Esoteric Buddhist Theories of Language in Early Kokugaku: The *Sōshaku* of the *Man'yō daishōki*" (PDF). *Japanese Journal of Religious Studies* (en inglés) **36** (1): 65–91.
4. 1 2 3  Foulk, Emi Joanne (2016). "The Jeweled Broom and the Dust of the World: Keichū, Motoori Norinaga, and Kokugaku in Early Modern Japan" (en inglés). UCLA.
5. 1 2  "『万葉代匠記』の歴史的意義と思想的背景について（3. 契沖は同時代においてどう評価されていたか －その1－）". *shoshi-shinsui.com*. Consultado o 2024-01-19.
6. ↑  Hisamatsu, Sen'ichi (1973). *Man'yō Kōza* (en xaponés). Yūseidō.
7. 1 2  Josephson, Jason Ananda (2012-10-03). *The Invention of Religion in Japan* (en inglés). University of Chicago Press. ISBN 978-0-226-41235-1.

Véxase tamén
------------

### Ligazóns externas

* *Hyakunin isshu kaikanshō* 百人一首改観抄 (Internet Archive)

|  |  |
| --- | --- |
| Control de autoridades | 
* Wd: Q1334965
* WorldCat
* VIAF: 262246524
* CERL: cnp00570814
* FAST: 136769
* GND: 122675282
* ISNI: 0000000082229087
* LCCN: n84112836
* NDL: 00270396
* NTA: 120493721
* OL: OL5754545A
* SUDOC: 073732974

 |